קורות חיים

קורות חיים (בלעז: רזוּמה, מצרפתית: Résumé; מופיע גם בקיצור CV, שהוא ראשי התיבות של הביטוי הלטיני Curriculum Vitae) הוא מסמך המציג אדם על פי עובדות הנוגעות לפרטיו האישיים, לעבר שלו, ולתכונות הקשורות אליו. מסמך קורות חיים נפוץ במיוחד בתחום התעסוקתי – הוא נשלח על ידי אדם למעסיקים פוטנציאליים ומאפשר להם להעריך את מידת ההתאמה של המועמד להעסקה. קורות חיים משמשים גם אנשים המעוניינים להציג עצמם בפני ציבור כלשהו, לדוגמה, אישיות פוליטית בפני ציבור בוחריה, סופר בפני קוראיו, וכדומה. זהו כרטיס ביקור מקיף שלהם בו הם מציגים פרטים אישיים ורצף כרונולוגי ומתומצת של אירועים בעברם.

קורות חיים תעסוקתיים

במסמך זה מציג השולח את פרטיו האישיים, השכלתו וכישוריו המקצועיים. זוהי נקודת המפגש הראשונה בין המעסיק והמועסק הפוטנציאליים ועל כן חשיבותו רבה. סינון המועמדים הגדול ביותר על ידי המעסיק נעשה בשלב זה - ישנן משרות להן מתקבלות מאות קורות חיים. מועמד שצלח את שלב זה יזומן בדרך כלל לראיון בחברה (או ירואיין קודם לכן בטלפון).
המסמך מהווה נושא נפוץ במסגרות שונות הקשורות לשוק העבודה, בהן משיאים עצות מגוונות איך כדאי לכתוב קורות חיים באופן יעיל, שישיגו את המטרה שלשמה נכתבו.

קורות חיים בפני ציבור

קורות חיים משמשים גם כרטיס ביקור של אדם, בבואו להציג עצמו בפני ציבור אליו הוא מעוניין להיחשף. כך למשל, חברי הכנסת מציגים אותם באתר הכנסת, נשיא המדינה הנבחר מציג אותם באתר נשיא המדינה, סופר מציג אותם כדי לקדם את ספרו, חברה כלכלית מציגה את בכיריה, תוכנייה של הצגת תיאטרון מציגה את העבר של כל אחד ממשתפי ההצגה, וכך הלאה.
קורות חיים כאלו כוללים ציוני דרך חשובים בחייו של המוצג, ונכתבים על פי רוב בצורה מתומצתת המדגישה את הפרטים הרלוונטיים למטרת הצגתן. במקרים רבים הם נכתבים בידי אנשי מקצוע שנבחרו כדי לנסח באופן שיהלום את המטרה.

קורות חיים באינטרנט

עם התפתחות האינטרנט ועידן ה-וב 2.0, קורות החיים המסורתיים שינו מעט את פניהם, שכן קל יותר לשלוח קורות חיים ולהגיע למעסיק הפוטנציאלי. עלי ידי דואר אלקטרוני ופרסום קורות החיים באינטרנט לקהל הרחב. קורות חיים מסוג זה נקראים מסמך קורות חיים אינטרנטיים (בלועזית: Online Résumé).
סוג נוסף של שירות קורות חיים אינטרנטי הם אתרים/תוכנות לכתיבת קורות חיים או רשתות חברתיות כדוגמת LinkedIn. 
המעבר לעולם הממוחשב שינה את הדרך שבה קורות החיים נכתבים, נקראים ומעובדים.
מעסיקים רבים וסוכנויות כוח אדם שונות עומדים על כך שקורות החיים הממוחשבים ישלחו כקובץ בפורמט מסוים. חלקם דורשים פורמט Doc (שמתקבל באמצעות שימוש בתוכנת וורד), בזמן שאחרים מקבלים רק HTML או PDF.
מעסיקים רבים כיום מוצאים קורות חיים דרך מנועי חיפוש, דבר אשר גורם לחשיבות יתרה אצל המועמד להשתמש במילות מפתח מתאימות כאשר הוא כותב את קורות החיים. מעסיקים בחברות גדולות לעיתים משתמשים באמצעי עיבוד ממוחשבים בשביל להתמודד עם הכמות הגדולה של קורות החיים.
מודעות דרושים באינטרנט בדרך כלל מפנות לשליחת קורות החיים בדואר אלקטרוני (שהחליף את הפקס שהיה נהוג בעבר לשלוח, כמו גם לציין בקורות חיים) או דרך אתר החברה.

קורות חיים מעוצבים

בעידן של מיתוג אישי והצורך לבלוט מבין כלל קורות החיים שנשלחות למעסיק פוטנציאלי, נולד הצורך לשדרג את קורות החיים ולשלב בהם אלמנטים חדשניים ומיוחדים כמו עיצוב ייחודי של קורות החיים, תמונות ועוד. אם קורות החיים מתפרסמים כדף אינטרנט, נהוג לשלב קישורים לדפי אינטרנט רלוונטיים אחרים ואף לצרף סרטוני וידאו. ישנם מעסיקים הנרתעים מקורות חיים מעוצבים, ולכן שימוש בהם עלול, במקרים מסוימים, לפגוע בסיכויי המועמד לקבל את המשרה.

אמת ושקר בקורות חיים

סקרים ומחקרים המתפרסמים מעת לעת, מעלים ממצאים הנוגעים לדיוק במסירת פרטים בקורות חיים תעסוקתיים. הממצאים מצביעים על כך שקיימת תופעה נרחבת של "שיפוץ" קורות חיים, אם בדרך של הגזמה, הסתרה של פרטים או ציון פרטים שהם שקר מוחלט. סעיפים בהם יש נטייה לסלף: גיל, השכלה, ניסיון עבודה. במקרים מסוימים התברר כי אקדמאים נמנעו מלהציג את מלוא השכלתם וכישוריהם מחשש שייחשבו כבעלי "כישורי יתר". 
כתיבת דבר שקר בקורות חיים יכולה להחשב עבירה פלילית, ובעבר הוגשו כתבי אישום נגד אנשים שזייפו פרטים בקורות חייהם. מומחים בתחומי התעסוקה אף מציינים כי דבר שקר כזה בדרך כלל מתגלה, ועלול לגרום לפיטורי המועמד שהתקבל לעבודה על סמך שקריו או הגזמותיו.